Here is a page extracted from Wikipedia that may contain CSS, HTML, and a lot of unformatted text.

Title: Mespilus germanica
Content: A garimbastera (forma mas amplament documentada en aragonés, anque tamién se documenta variants suyas como galimbastera, marimbastera, malimbastera u malimbastero. Nombre cientifico Mespilus germanica), que tamién se puede dicir niespolera europea, ye un árbol u arbusto caducifolio d'a familia d'as Rosacias, clasificau en a tribu Maleae, conoixiu sobre tot por o suyo fruito comestible: a garimbasta, una niéspola borde.

Anque en l'actualidat cuasi no se'n culle, as garimbastas fuen una fruita d'agüerro muit consumida en Europa, por o que a garimbastera tamién serviba como árbol fruital domestico. Agora, cuasi todas as garimbastas proceden d'eixemplars bordes que viven en selvas mixtas y en as marguins de campos y camins.

Descripción 

A garimbastera ye un árbol natural, anque no pocas vegadas os eixemplars bordes se troban con forma d'arbolet u d'arbusto en competencia con atras especies. A corona ye baixa y aplanada, con ramas retuertas dende una altaria baixa.

A fuellas son oblongas y largas, d'uns 15 cm de largo por 5 d'amplo, con a ladera aserrada u lisa. Verde intensas, son tiercas y con a nervadura muit marcada, y de regular caducas, anque en clima Mediterranio y emplazamientos asolanaus y bien recuestos contra os oraches, puede trobar-se eixemplars que se comporten como perennifolios.

A flor ye pentamera, típica en as rosacias, con una corola de petalos blancos bien vistables y numerosos estambres arredol d'un chineceu multicarpelar infero. O tiempo de  florada ye de mayo y chunio.

Fruito 

O fruito, que se conoix de forma propia como garimbasta,<ref name=Sabiñánigo> [https://sabinanigodesdemiventana.blogspot.com/2016/11/es-tiempo-de-nisperos-nispolas-o-de.html ¿Es tiempo de (...) "garimbastas"?], consultau lo 24 de chunio de 2018.</ref> ye un pomo en sentiu botanico. Madura en agüerro. Mas chicorrón que as niéspolas d'o nispolero de Chapón, tiene un aspecto a-saber-lo mas basto y menos agradable a la vista, o que puede haber feito causa de que no tienga guaire valgua comercial.

Pa minchar-la, a garimbasta cal cullir-la en noviembre cuan a l'árbol ya no le queda cuasi fuellas, y contino alzar-la en un puesto seco pa que remate de madurar. A garimbasta que se plega de cullir ye agria y tiene a pulpa blanca: a millor ye muit madura, que cuasi pareix pasada, con a pela marrón y a pulpa tova y parda (como en atras fruitas cuan se pasan). Nomás alavez se troba dulce y con un toque acido en gustar-la.

 Imáchens 

 Referencias 

 Se veiga tamién 

Niespolera.
Niéspola.Eriobotrya japonica''.

Vinclos externos 

Árbols fruitals
Árbols presents en Aragón